Universis presentes litteras inspecturis, nos decanus et capitulum Eduense notum facimus quod cum reverendus in Christo pater G[irardus] divina miseratione Eduensis episcopus ex una parte, et viri religiosi abbas et conventus Flavigniacensis ex altera, super querela et discordiis quas inter se habent ad invicem, intendant et velint, ut intelleximus, ut arbitros arbitratores seu amicabiles compositores compromittere, nos volumus ac consentimus quod idem reverendus pater a parte sua super hiis in viros venerabiles et discretos dominum Petrum archidiaconum Eduensem, dominum G. archidiaconum Avalonensem et magistrum Nicholaum de Luxovio abbatem sancti Stephani de Strata, nostrorum concanonicorum Eduensium exhibitorum presentium, aut duos eorumdem, compromittat, et quod ipse se consentiat in arbitros quos super hoc nominaverit et elegerit pars adversa, datum et firmum habentes quicquid per ipsum episcopum factum fuerit in hac parte. In cujus, etc. [sic]. Datum die mercurii post festum beati Symphoriani, anno Mº CCº septuagesimo tertio.